OpenLLM-France/wikimedia huggingface dataset:
# Leopold Guillem d'Habsburg

Leopold Guillem d'Habsburg, arxiduc d'Àustria (Wiener Neustadt, Baixa Àustria, 5 de gener de 1614 – Viena, 20 de novembre de 1662) va ser un militar, bisbe i col·leccionista d'art austríac. Entre 1647 i 1656 va ser governador dels Països Baixos Espanyols.
Va ser el setè i últim fill de l'emperador Ferran II i de Maria Anna de Baviera, i germà de l'emperador Ferran III d'Habsburg: el 1625 va ser ordenat bisbe, ocupant les seus d'Halberstadt, Magdeburg, Olomouc, Passau, Breslau i Estrasburg; des de 1641 va ser a més Gran Mestre de l'Orde Teutònic.
Va prestar servei militar com general durant la Guerra dels Trenta Anys, i en retirar-se Matthias Gallas fou nomenat comandant principal dels imperials i va renunciar després de la derrota a la segona batalla de Breitenfeld en 1642. Nomenat governador dels Països Baixos Espanyols el 1647, va fixar la seva residència a Brussel·les i, amb l'ajuda del pintor David Teniers el Jove, va reunir una preciosa col·lecció d'obres d'art flamenques i italianes, nucli del Kunsthistorisches Museum de Viena.
A la seva mort, esdevinguda el 1662, va ser nomenat com el seu successor el seu nebot Carles Josep d'Habsburg, que, no obstant això, va morir molt jove dos anys després.

## Referències

* ↑ Merriam, Susan. Seventeenth-Century Flemish Garland Paintings: "Still Life, Vision, and the Devotional Image " (en anglès). Routledge, 2017, p. 187. ISBN 9781351549073.
* ↑ Hallwich, Hermann. «Piccolomini, Octavio Fürst». A: ", Allgemeine Deutsche Biographie, vol. 26 (en alemany). Leipzig: Duncker & Humblot, 1888, p. 95-103.
# Llac Dukan

El Dukan, o Dokan (en kurd, Deryaçey Dûkan) és un llac artificial situat al Kurdistan iraquià. Es troba a prop de la ciutat de Ranya i és un embassament del riu Zab Inferior originat per la construcció de la presa de Dukan. Aquesta presa es va construir entre 1954 i 1959 amb l'objectiu de proporcionar un emmagatzematge d'aigua tant per al reg com per a l'hidroelectricitat.

## Descripció

La superfície del llac és de 270 km². En funcionament normal, la capacitat del dipòsit és de 6,8 km³ (1,6 m³), mentre que la seva capacitat màxima és de 8,3 270 km³ (2,0 m³). Amb aquesta capacitat, la seva superfície es troba a 515 metres sobre el nivell del mar. Per fer funcionar la central elèctrica, l'altitud de la superfície ha d'estar entre els 469 i els 511 metres. La conca hidrogràfica de la presa de Dukan té 11.700 km².
És la superfície d'aigua més gran de l'Iraq.

## Patrimoni arqueològic

Abans de la inundació probocada per la presa de Dukan, la zona es va sotmetre a recerques arqueològiques per a investigar i documentar el màxim nombre de jaciments possibles. Una prospecció arqueològica a la plana de Ranya va documentar al voltant de 40 jaciments amb evidències d'ocupació. Aquests jaciments tenien una cronologia que abarcava des del VI mil·lenni aC fins a l'actualitat. Es van poder excavar cinc d'aquests jaciments: Tell Bazmusian, ed-Dem, Kamarian, Qarashina i Tell Shemshara. Les excavacions de Tell Bazmusian van revelar un temple que datava del II mil·lenni aC. A Tell Shemshara, s'hi va excavar una aldea de principis del VI mil·lenni aC, així com també un palau de principis del II mil·lenni aC, que contenia un petit arxiu de tauletes d'argila. Els habitants d'uns 50 pobles de la zona que havia de ser inundada, al voltant de 1.000-1.200 famílies, van ser reassentats en una zona de l'oest del llac.

## Referències

* ↑ Kliot, 1994, p. 121.
* ↑ Fink i Ostrizhnov, 1984.
* ↑ Al-Soof, 1970.
* ↑ Eidem i Læssøe, 2001.
* ↑ Mortensen, 1970.
* ↑ Juwaideh, 1996, p. 587–588.

## Bibliografia

* Al-Soof, Behnam Abu «Mounds in the Rania Plain and excavations at Tell Bazmusian (1956)» (en anglès). Sumer, 26, 1970, pàg. 65–104. ISSN: 0081-9271.
* Eidem, Jesper; Læssøe, Jørgen. The Shemshara archives 1. The letters (en anglès). Kongelige Danske videnskabernes selskab, 2001. ISBN 87-7876-245-6.
* Fink, A.K; Ostrizhnov, I.D. «Dokan hydroelectric station in Iraq» (en anglès). Power Technology and Engineering, 17, 10, 1984, pàg. 519–522. DOI: 10.1007/BF01425181.
* Juwaideh, Albertine. Dukan Dam (en anglès). Nova York: Macmillan Reference, 1996 (Encyclopedia of the modern Middle East). ISBN 0-02-896011-4.
* Kliot, Nurit. Water Resources and Conflict in the Middle East (en anglès). Routledge, 1994. ISBN 0-415-09752-5.
* Mortensen, Peder. Tell Shimshara. The Hassuna period (en anglès). Kongelige Danske videnskabernes selskab, 1970. OCLC 562453801.
# Antonio Marziale

Antonio Marziale (Pittsburgh, 5 d'abril de 1997) és un actor estatunidenc, més conegut per interpretar a Elliot a la pel·lícula original de Netflix Alex Strangelove. També interpreta el personatge de Benicio a la popular sèrie YouTube de Brian Jordan Alvarez, The Gay and Wondrous Life of Caleb Gallo.

## Biografia i carrera

El seu pare és italià i la seva mare és de Toronto, Ontario, Canadà. Va assistir a The American School in Switzerland i va assistir a la Carnegie Mellon University quan tenia 16 anys. més del seu paper a Alex Strangelove, el 2017 va protagonitzar Daryn Boston a l'episodi de la 12a temporada "The Memory Remains" de la sèrie de terror fantàstic Supernatural. També interpreta Isaac Bancroft a la popular sèrie distòpica de Netflix Altered Carbon. El 2022 va guanyar el premi al millor curtmetratge en la XXVII edició de la Fire!! Mostra Internacional de Cinema Gai i Lesbià de Barcelona amb Starfuckers.

## Filmografia

Crèdits a cinema i televisió :
| Any | Títol | Paper | Notes |
| 2013 | Robinson | Brian | Curtmetratge |
| 2015, 2017 | Project Mc$^2$ | Prince Xander | Paper principal (Part 1) Paper recurrent (Part 4) |
| 2016 | The Gay and Wondrous Life of Caleb Gallo | Benicio | Paper principal |
| 2017 | Supernatural | Daryn Boston | Episodi: "The Memory Remains" |
| 2018 | Altered Carbon | Isaac Bancroft | |
| 2018 | Alex Strangelove | Elliot | |
| 2020 | Fall to Fame | Will | Curtmetratge |
| Starfuckers | Director | Curtmetratge |

## Referències

* ↑ «Antonio Marziale». Filmstarts.
* ↑ «Antonio Marziale: 15 Facts You Probably Didn’t Know About The ‘Alex Strangelove’ Star». Popbuzz. Arxivat de l'original el 2020-09-23. [Consulta: 31 octubre 2022].
* ↑ ‘ALEX STRANGELOVE’: CON AMOR, MI ADOLESCENCIA GAY, a fotogramas.es
* ↑ How tall is Antonio Marziale?. PopBuzz. Arxivat 2018-06-16 a Wayback Machine.
* ↑ Antonio Marziale Photos Photos: World Premiere of the Netflix Original Series "Altered Carbon". Zimbio.
* ↑ «Canela», de Cecilia del Valle, premio al mejor documental en la Mostra FIRE!! de Barcelona, gpsaudiovisual.com, 23 de juny de 2022
# Johann Wilhelm Cordes

Johann Wilhelm Cordes (Lübeck, 14 de març de 1824 - Lübeck, 16 d'agost de 1869) va ser un paisatgista alemany.

## Biografia

Provenia d'una família de comerciants i va tenir els seus estudis primaris al Katharineum. Originalment, va ser aprenent d'una empresa comercial, però aviat va desenvolupar l'interès per convertir-se en pintor. Es va matricular a l’Acadèmia de Belles Arts de Praga i, el 1842, es va traslladar a la Kunstakademie, on va estudiar amb Carl Friedrich Lessing i Johann Wilhelm Schirmer. Això va ser seguit de classes particulars a Frankfurt amb Jakob Becker. El 1848, va ser voluntari a l'exèrcit de Schleswig-Holstein i va servir a la Primera Guerra de Schleswig.
Es va especialitzar en paisatges realistes, pintava mentre viatjava. De 1851 a 1854, va fer diversos viatges a Escandinàvia amb Hans Fredrik Gude, un amic de Düsseldorf. També va crear escenes costaneres amb personal.
El 1856, va tornar a Lübeck i, tres anys més tard, a petició del gran duc Carl Alexander, es va traslladar a Weimar. Aquest va ser el seu període més productiu. Va ser nomenat professor a l’Escola d'Art Gran Ducal Saxó de Weimar i, el 1862, va rebre l'Orde del Falcó Blanc.
El 1866, durant la guerra austro-prussiana, va participar en algunes maniobres militars i va tornar malalt. Va buscar la recuperació al balneari de Travemünde, però va morir el 1869 a casa d'un amic. No es va casar mai i no va tenir fills, així que la seva finca va passar al seu germà, Emil, que va donar les pintures restants al museu Behnhaus.

## Referències

* ↑ «Behnhaus zeigt Werke von Johann Wilhelm Cordes» (en alemany). HL-live.de, 08-03-2013. [Consulta: 30 setembre 2014].
* ↑ Zweiter Museumsvortrag, in: Lübeckische Blätter 43 (1901), S. 629
# Patrick Guzzo

Patrick Guzzo (Ottawa, 14 d'octubre de 1914 - Ottawa, 16 de gener de 1993) va ser un jugador d'hoquei sobre gel canadenc que va competir durant les dècades de 1930 i 1940.
El 1948 va prendre part en els Jocs Olímpics d'Hivern de St. Moritz, on guanyà la medalla d'or en la competició d'hoquei sobre gel.
A nivell de clubs jugà a l'Ottawa Westboro, Ottawa LaSalle (1935-1939) i Hull Volants (1939-1942) entre d'altres equips. El 2008 fou inclòs al Canadian Olympic Hall of Fame.

## Referències

* 1 2 3 «Olympedia – Patsy Guzzo». [Consulta: 26 gener 2025].
# Ignasi Tarazona i Blanch

Ignasi Tarazona i Blanch (Sedaví, 1854 - València, 1924) fou un astrònom valencià.
Catedràtic de cosmografia i física del Globus, i germà del també astrònom Antoni Tarazona i Blanch. Ignasi Tarazona s'havia doctorat en ciències exactes per la Universitat de València i sentia una enorme passió per l'astronomia, per la seva investigació i per la seva divulgació. El 1898 obtingué la càtedra de cosmografia i física del Globus de la Universitat de Barcelona. El 1906 tornà a terres valencianes per a prendre novament possessió d'una càtedra de cosmografía i física del Globus, aquest cop a la Universitat de València. El seu interès per la investigació astronòmica el dugué a fundar dos observatoris universitaris a les universitats de Barcelona (1905) i a la de València (1909). Aquest últim, l'Observatori Astronòmic de la Universitat de València, encara està en actiu i l'observatori astronòmic universitari més antic d'Espanya. Per a Tarazona constituïa "un deure crear aquests observatoris, amb la finalitat de relacionar-se amb el progrés de l'ensenyament experimental". El doctor Tarazona establí un actiu intercanvi d'informació i treballs amb una ampla xarxa d'observatoris i institucions científiques espanyoles i estrangeres. A més, dugué a terme, una sèrie de feines d'índole docent i divulgadora, de gran interès.

## Referències

* ↑ «Ignacio Tarazona» (en castellà). Real Academia de la Historia. [Consulta: 27 novembre 2021].
* ↑ Corell, Mavi «El germen astronómico de Ignacio Tarazona» (en castellà). El País [Madrid], 11-12-2005. ISSN: 1134-6582.
* ↑ Brotóns, Víctor Navarro «El cultivo de la astronomía fuera y dentro de la universidad, en la época de la restauración: los casos de José Joaquín Landerer e Ignacio Tarazona y Blanch». Aulas y Saberes. Servei de Publicacions, 2003, pàg. 251–262.
# Cosmopolitan TV

Cosmopolitan TV és un canal de televisió de pagament gestionat per l'empresa Hearst Entertainment & Syndication, filial de Hearst Corporation. La cadena està dirigida al públic femení i els continguts predominants del canal són sèries i cinema americà i programes de moda i tendències. El canal va ésser estrenat l'1 de març de 2000 a Espanya, el 2002 a Amèrica del Sud i el 14 de febrer de 2008 al Canadà.

## Series en emissió o emeses pel canal

* Bedlan
* Betty
* Charmed
* Cougar Town
* Hellcats
* Men in trees
* Gossip Girl
* Grey's Anatomy
* Sex and the City
* One Tree Hill
* Veronica Mars

## Enllaços externs

* Cosmopolitan TV Canadà
* Cosmopolitan TV Espanya
* Cosmopolitan TV Latinoamérica
# Luigi Einaudi

Luigi Einaudi (Carrù, 24 de març de 1874 - Roma, 30 d'octubre de 1961) fou un polític liberal italià, segon president de la República italiana, des de 1948 fins a 1955 i governador del Banc d'Itàlia, des de 1945 fins a 1948.
Llicenciat en Dret, va impartir classes d'Economia i Finances a les universitats de Pisa, Torí i a la Universitat Bocconi de Milà. Va ser nomenat senador vitalici el 1919. Es va mostrar contrari al feixisme des de 1924 i el 1935 va emetre, en el Senat, un vot contrari a l'aprovació de la invasió d'Etiòpia. El 25 de juliol de 1943 va ser designat rector de la universitat de Torí però aquest mateix any va haver d'exiliar-se a Suïssa.
Finalitzada la II Guerra Mundial, Einaudi va ser nomenat governador del Banc d'Itàlia, càrrec que va ocupar des de 1945 a 1948, i va ocupar els càrrecs de vicepresident del consell de ministres i de ministre de finances en el quart govern de Alcide De Gasperi (1947-1948). Va ser el primer President de la República italiana electe conforme al procediment establert en la Constitució que havia estat aprovada mesos abans, Luigi Einaudi va ocupar la presidència des de 1948 fins a 1955.

## Referències

* 1 2 3 «Einaudi, Luigi» (en castellà). Britannica Enciclopedia Moderna. Encyclopaedia Britannica, Inc. [Consulta: 10 febrer 2024].
* ↑ Hayek, F.A.. «The Transmission of the Ideals of Economic Freedom». A: Studies in Philosophy, Politics and Economics. Londres: Routledge & Kegan Paul, 1967, p. 199.
* ↑ «Liberal Think Tanks and the Crisis». Arxivat de l'original el 6 gener 2018. [Consulta: 5 gener 2018].
# Jin Sun-Yu

Jin Sun-Yu o Jin Seon-Yu (en hangul: 진선유, en hanja: 陳善有) (Daegu, Corea del Sud 1988) és una patinadora de velocitat en pista curta sud-coreana que destacà en els Jocs Olímpics d'Hivern de 2006.

## Biografia

Va néixer el 17 de desembre de 1988 a la ciutat de Daegu.

## Carrera esportiva

Als 17 anys va participar en els Jocs Olímpics d'Hivern de 2006 realitzats a Torí (Itàlia), on aconseguí guanyar tres medalles d'or en les proves de 1.000 m., 1.500 m. i 3.000 metres relleus. Es convertí en la primera sud-coreana en aconseguir tres medalles d'or en uns mateixos Jocs Olímpics per només 30 minuts de diferència, ja que el seu company Ahn Hyun-Soo també ho feu en aquests mateixos Jocs.
Al llarg de la seva carrera ha guanyat 17 medalles en el Campionat del Món de patinatge de velocitat en pista curta, destacant els seus 13 ors.

## Referències

* ↑ «Olympedia – Jin Seon-Yu». [Consulta: 13 març 2022].
* 1 2 «Prodigious Jin skates into triple-gold history», 25-02-2006. [Consulta: 13 març 2022].
# Knut Johannesen

Knut Johannesen (Oslo, 6 de novembre de 1933) és un patinador de velocitat sobre gel noruec, ja retirat, que destacà a finals de la dècada del 1950 i durant la dècada del 1960.

## Carrera esportiva

Patinador especialista en llargues distàncies, en els Jocs Olímpics d'Hivern de 1956 disputats a Cortina d'Ampezzo (Itàlia) participà en tres proves, aconseguint la medalla de plata en la prova de 10.000 metres, i finalitzà vuitè i novè en les proves de 5.000 i 1.500 metres respectivament. En els Jocs Olímpics d'Hivern de 1960 realitzats a Squaw Valley (Estats Units) aconseguí guanyar la medalla d'or en la prova de 10.000 metres i la medalla de plata en la de 5.000 m., finalitzant així mateix onzè en la prova de 1.500 m. i vintè en la de 500 metres. En els Jocs Olímpics d'Hivern de 1964 realitzats a Innsbruck (Àustria) aconseguí la medalla d'or en la prova de 5.000 m. i la medalla de bronze en la de 10.000 metres.
Al llarg de la seva carrera, així mateix, aconseguí la victòria en el Campionat del Món de patinatge de velocitat en les edicions de 1957 i 1964, així com el segon lloc en l'edició de 1963. En el Campionat d'Europa d'aquesta disciplina aconseguí la victòria en dues ocasions, 1959 i 1960; el segon lloc en tres, 1956, 1957 i 1963; i el tercer lloc en un, 1958. Alhora, aconseguí la victòria del campionat nacional en vuit ocasions.

### Rècords del món

| Prova | Temps | Data | Seu |
| 10.000 m | 15:46.6 | 27 de febrer de 1960 | Squaw Valley |
| 3.000 m | 4:33.9 | 12 de gener de 1963 | Tønsberg |
| Combinada | 183.035 | 20 de gener de 1963 | Hamar |
| 5.000 m | 7:37.8 | 26 de gener de 1963 | Oslo |

### Rècords personals

| Prova | Temps | Data | Seu | Rècord del món |
| 500 m | 42.3 | 24 de febrer de 1960 | Squaw Valley | 40.2 |
| 1.000 m | 1:31.0 | 2 de febrer de 1954 | Davos | 1:28.4 |
| 1.500 m | 2:09.4 | 24 de febrer de 1963 | Karuizawa | 2:06.3 |
| 3.000 m | 4:28.7 | 11 de febrer de 1964 | Oslo | 4:27.6 |
| 5.000 m | 7:37.8 | 26 de gener de 1963 | Oslo | 7:45.6 |
| 10.000 m | 15:42.9 | 19 de gener de 1964 | Oslo | 15:33.0 |

## Referències

* 1 2 «Olympedia – Knut Johannesen». [Consulta: 9 novembre 2023].
* ↑ «Knut Johannesen». SpeedSkatingStats.com. [Consulta: 29 agost 2012].

## Enllaços externs

* (anglès) www.skateresults.com - Knut Johannesen Arxivat 2012-03-03 a Wayback Machine.
# Leo Freisinger

Leo Freisinger (Chicago, 7 de febrer de 1916 - Mission Viejo, 29 d'agost de 1985) va ser un patinador de velocitat estatunidenc que va competir durant la dècada de 1930.
El 1936 va prendre part en els Jocs Olímpics de Garmisch-Partenkirchen, on disputà dues proves del programa de patinatge de velocitat. Guanyà la medalla de bronze en la prova dels 500 metres, mentre en la dels 1.500 metres fou quart.
El 1937 i 1938 va guanyar el títol nacional indoor i el 1940 el títol a l'aire lliure. El 1938 va establir un breu rècord del món dels 500 metres a Davos, ja que Hans Engnestangen el va millorar pocs minuts més tard. Freisinger va ser seleccionat per als Jocs de 1940, però l'esclat de la Segona Guerra Mundial obligà a la seva suspensió. Posteriorment va participar com a patinador en diferents espectacles professionals i va entrenar l'equip olímpic estatunidenc de patinatge de velocitat de 1964.

## Referències

* 1 2 «Leo Freisinger Olympic Results». sports-reference.com. Arxivat de l'original el 13 de desembre 2012. [Consulta: 5 juny 2018].
# Marc Gagnon

Marc Gagnon (Chicoutimi, Quebec, 24 de maig de 1975) és un patinador de velocitat en pista curta quebequès, ja retirat, que destacà a la dècada del 1990. És germà del també patinador Sylvain Gagnon.

## Carrera esportiva

Va participar, als 18 anys, en els Jocs Olímpics d'Hivern de 1994 realitzats a Lillehammer (Noruega), on aconseguí guanyar la medalla de bronze en la prova dels 1.000 metres, a més de finalitzar quart en les proves de 500 m. i 5.000 metres relleus. En els Jocs Olímpics d'Hivern de 1998 realitzats a Nagano (Japó), aconseguí guanyar la medalla d'or en la prova de 5.000 metres relleus, finalitzant quart en els 500 m. i sent desqualificat en els 1.000 metres. En els Jocs Olímpics d'Hivern de 2002 realitzats a Salt Lake City, aconseguí guanyar tres medalles olímpiques: la medalla d'or en les proves de 500 metres i 5.000 metres relleus, i la medalla de bronze en els 1.500 metres, a més de finalitzar setzè en els 1.000 metres.
Al llarg de la seva carrera ha guanyat 35 medalles en el Campionat del Món de patinatge en pista curta, destacant la seva victòria en la combinada els anys 1993, 1994, 1996 i 1998.

## Referències

* 1 2 3 «Olympedia – Marc Gagnon». [Consulta: 3 novembre 2023].
* ↑ «Canada Sports Hall of Fame | Hall of Famers Search». [Consulta: 3 novembre 2023].
* ↑ «Panthéon des sports du Québec». [Consulta: 3 novembre 2023].
# Yvonne van Gennip

Yvonne van Gennip (Haarlem, Països Baixos 1964) és una patinadora de velocitat sobre gel neerlandesa, ja retirada, que va destacar en els Jocs Olímpics d'Hivern de 1988.

## Biografia

Va néixer l'1 de maig de 1964 a la ciutat de Haarlem, població situada a la província d'Holanda Septentrional.

## Carrera esportiva

Va participar en els Jocs Olímpics d'Hivern de 1984 realitzats a Sarajevo (Iugoslàvia on finalitzà en cinquena posició en la prova dels 3.000 m., sisena en els 1.000 m. i onzena en els 1.500 metres. En els Jocs Olímpics d'Hivern de 1988 realitzats a Calgary (Canadà) aconseguí guanyar contra tot pronòstic tres medalles d'or en les proves de 1.500 m., 3.000 m. i 5.000 metres. En els Jocs Olímpics d'Hivern de 1992 realitzats a Albertville (França) finalitzà en sisena posició en la prova dels 3.000 metres i no aconseguí finalitzar la prova dels 1.500 metres a conseqüència d'una caiguda.
Al llarg de la seva carrera esportiva aconseguí guanyar tres medalles en els Campionat del Món de patinatge de velocitat, totes elles en la modalitat de combinada: la medalla de plata el 1988 i la medalla de bronze els anys 1987 i 1989. En el Campionat d'Europa de patinatge de velocitat aconseguí guanyar cinc medalles, destacant les medalles de plata aconseguides els anys 1985, 1986 i 1987.

### Rècords del món

| Distància | Resultat | Data | Seu |
| 3.000 m | 4.16.85 | 19 de març de 1987 | Heerenveen |
| 5.000 m | 7.20.35 | 20 de març de 1987 | Heerenveen |
| 3.000 m | 4.11.94 | 23 de febrer de 1988 | Calgary |
| 5.000 m | 7.14.13 | 28 de febrer de 1988 | Calgary |

### Rècords personals

| Distància | Resultat | Data | Seu |
| 500 m. | 41.54 | 19 de març de 1987 | Heerenveen |
| 1.000 m. | 1.21.21 | 12 de febrer de 1989 | Calgary |
| 1.500 m. | 2.00.68 | 27 de febrer de 1988 | Calgary |
| 3.000 m. | 4.11.94 | 23 de febrer de 1988 | Calgary |
| 5.000 m. | 7.14.13 | 28 de febrer de 1988 | Calgary |
| 10.000 m | 15.25.25 | 19 de març de 1988 | Heerenveen |

## Referències

* ↑ «Yvonne van Gennip». olympedia.org. [Consulta: 13 març 2022].
* ↑ Nauright, John; Parrish, Charles. Sports Around the World: History, Culture, and Practice (en anglès). ABC-CLIO, 2012, p. 250. ISBN 978-1-59884-300-2.
# Connie Paraskevin

Connie Paraskevin (Detroit, Michigan, 4 de juliol de 1961) és una esportista nord-americana que va destacar en el patinatge de velocitat sobre gel i en ciclisme.
En el patinatge va obtenir dues medalles als Campionats del món i va participar en els Jocs Olímpics de Sarajevo a la prova de 500 metres.
En ciclisme es va especialitzar en la Velocitat en pista. Va obtenir quatre Campionats del món i vuit medalles en total. També va guanyar la medalla de bronze als Jocs Olímpics de Seül en la mateixa prova. Pertany al grup d'esportistes que han participat tant en Jocs Olímpics d'Estiu com d'Hivern.
Es va casar amb el seu entrenador i exciclista Roger Young, germà de la també ciclista i patinadora Sheila Young. Així també se la coneixia com a Connie Paraskevin-Young o Connie Young

## Palmarès en ciclisme

* 1982
** Campiona del món de Velocitat individual
** Campiona dels Estats Units en Velocitat
* 1983
** Campiona del món de Velocitat individual
** Campiona dels Estats Units en Velocitat
* 1984
** Campiona del món de Velocitat individual
* 1985
** Campiona dels Estats Units en Velocitat
* 1987
** Medalla d'or als Jocs Panamericans en Velocitat
** Campiona dels Estats Units en Velocitat
* 1988
** Medalla de bronze als Jocs Olímpics de Seül en Velocitat individual
* 1990
** Campiona del món de Velocitat individual
* 1992
** Campiona dels Estats Units en Velocitat
* 1994
** Campiona dels Estats Units en Velocitat
* 1995
** Campiona dels Estats Units en Velocitat
* 1996
** Campiona dels Estats Units en Velocitat

## Referències

* ↑ «Connie Paraskevin» (en anglès). olympedia. [Consulta: 2 gener 2025].
* ↑ «El exclusivo club de medallistas olímpicos de invierno... ¡Y verano!» (en castellà). olympics, 05-07-2021. [Consulta: 2 gener 2025].

## Enllaços externs

* Fitxa a sitiodeciclismo.net
* Fitxa a cyclebase.nl
# Portada/efemèride febrer 12

Frederica Montseny
« 11 de febrer · 12 de febrer · 13 de febrer »